Belastingombudsman se ampstermyn verlengRegter Bernard Ngoepe (Foto; Unisa) Pravin Gordhan, die minister van finansies, het die periode van die belastingombudsman se ampstermyn Dinsdag verleng. Bernard Makgabo Ngoepe sal nog vir drie jaar lank die belastingombudsman wees, vanaf 1 Oktober 2016. Die belastingombudsman speel ŉ noodsaaklike rol in Suid-Afrika se belastingstelsel, veral om regverdigheid te verseker en dat die regte prosedures gevolg word. “Regter Ngoepe het die amp die afgelope drie jaar uitsonderlik en met integriteit bestuur,” het die nasionale tesourie in ŉ verklaring gesê. “Sy onpartydigheid en doeltreffendheid wek vertroue in ons belastingstelsel. Die minister wens regter Ngoepe alles van die beste toe om dié belangrike instansie te versterk.” Ngoepe was die president van die Pretoriase en Johannesburgse hooggeregshof tussen 1999 en 2012. Hy is tans kanselier van die Universiteit van Suid-Afrika (Unisa) en is ook voorsitter van die appèlraad van die raad op mediese skemas; voorsitter van die appèlraad van die Suid-Afrikaanse Persraad; en voorsitter van die finale appèlkomitee van die Gesagsowerheid vir Reklamestandaarde (GRS).